ROBINS แลกหรือขาย.!?
เข้าสู่โค้งสุดท้ายแล้วสำหรับหุ้นบริษัท โรบินสัน จำกัด (มหาชน) หรือ ROBINS ที่จะเทรดในตลาดหลักทรัพย์แห่งประเทศไทย หลังบริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ทำคำเสนอซื้อหุ้นทั้งหมดของ ROBINS ตั้งแต่วันที่ 27 ธ.ค. 2562 ถึงวันที่ 3 ก.พ. 2563
29 ม.ค. 2563

สำนักข่าวรัชดา
เข้าสู่โค้งสุดท้ายแล้วสำหรับหุ้นบริษัท โรบินสัน จำกัด (มหาชน) หรือ ROBINS ที่จะเทรดในตลาดหลักทรัพย์แห่งประเทศไทย หลังบริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ทำคำเสนอซื้อหุ้นทั้งหมดของ ROBINS ตั้งแต่วันที่ 27 ธ.ค. 2562 ถึงวันที่ 3 ก.พ. 2563
นั่นเท่ากับว่า เหลือเวลาไม่ถึง 3 วันแล้วที่นักลงทุนจะต้องตัดสินใจ…
กรณีใครที่ต้องการใช้สิทธิแลกหุ้น ต้องรีบหน่อยนะ…เพราะวันนี้ (30 ม.ค.) เป็นวันสุดท้ายที่จะเปิดให้ยื่นความจำนงแล้ว
ราคาที่รับซื้อ ROBINS อยู่ที่ 66.50 บาท เปรียบเทียบกับ CRC กำหนดกรอบราคาเสนอขายไว้ที่ 40-43 บาท ต้องลุ้นสัดส่วนการแลกหุ้นจะอยู่ที่เท่าไหร่..?
เบื้องต้นกำหนดกรอบไว้ที่ 1 หุ้น ROBINS ต่อ 1.55-1.66 หุ้น CRC
เท่ากับว่า หาก CRC ราคาขายอยู่ที่ 40 บาท อัตราแลกหุ้นจะอยู่ที่ 1.66 หุ้นของ CRC ต่อ 1 หุ้น ROBINS หรือหากราคาขาย 43 บาท อัตราแลกหุ้นจะอยู่ที่ 1.55 หุ้น CRC ต่อ 1 หุ้น ROBINS…
ซึ่งจะมีความชัดเจนวันที่ 5 ก.พ.นี้…
แต่หากใครไม่ต้องการแลกหุ้น ก็ต้องรีบขายทิ้ง ซึ่งก็มีเวลาเหลืออีกไม่มาก ก่อนที่จะถูกเพิกถอนออกจากตลาดหลักทรัพย์ฯ…ปิดตำนานหุ้น ROBINS ไปอย่างถาวร
แต่จะมีหุ้นค้าปลีกยักษ์ใหญ่อย่าง CRC เป็นตัวเลือกใหม่ให้นักลงทุนซื้อขายแทน…
CRC ถือเป็นหุ้นซุปเปอร์ไอพีโอที่มาเบียด บริษัท แอสเสท เวิรด์ คอร์ป จำกัด (มหาชน) หรือ AWC ของ “เสี่ยเจริญ สิริวัฒนภักดี” ด้วยมาร์เก็ตแคปราว 2.5-3.2 แสนล้านบาท ซึ่งเกิน 1% ของมาร์เก็ตแคปรวมทั้งตลาด ทำให้เข้า SET50 ด้วยเกณฑ์ Fasttrack ทันที…
วัตถุประสงค์ของการระดมทุนครั้งนี้ ก็เพื่อใช้เป็นเงินทุนในการขยายสาขาทั้งในประเทศไทยและต่างประเทศ รวมถึงการปรับปรุงสาขาต่าง ๆ อาทิ 1) การขยายสาขาใหม่ของห้างสรรพสินค้าโรบินสัน และ โรบินสัน ไลฟ์สไตล์ เซ็นเตอร์ 2) การขยายสาขาของไทวัสดุ 3) การขยายสาขาของบิ๊กซี/GO! ในประเทศเวียดนาม 4) การปรับปรุงสาขาต่าง ๆ ของแต่ละกลุ่มธุรกิจ
รวมถึงนำไปชำระคืนหนี้เงินกู้ยืมจากสถาบันการเงิน เพื่อโอกาสในการเติบโตอย่างต่อเนื่องต่อไป…
ขณะที่มีข้อมูลเคลมว่า CRC ได้รับการตอบรับที่ดีจากนักลงทุนสถาบันทั้งในประเทศและต่างประเทศรวมจำนวน 11 ราย ซึ่งสูงกว่ารายอื่น ๆ ที่ผ่านมาที่มีเพียง 7-8 รายเท่านั้น
ที่สำคัญก่อนจะเปิดจองซื้อก็มียอดจองจากนักลงทุนทั่วไปแล้วกว่า 60% สูงกว่าตัวอื่นที่ว่าสูง ๆ ก็ยังไม่ถึงระดับ 42% ด้วยซ้ำ
ก็ไม่รู้ว่า ของเค้าจะดีจริงอย่างที่โม้หรือเปล่าเน้อ..?
เร็ว ๆ นี้คงได้รู้กัน…
แต่ที่แน่ ๆ คนที่ยังมีหุ้น ROBINS ติดอยู่ในพอร์ตต้องรีบตัดสินใจด่วน…จะเลือกทางไหน..?
จะ “แลกหรือขาย”…ก่อนที่จะสายเกินไป
เดี๋ยวจะหาว่าไม่เตือน…
…อิ อิ อิ…